Hva er en digital identitet?
En digital identitet er en elektronisk metode for identifisering. Den består av en hemmelig del (din «private nøkkel») og en annen del du kan dele med andre (din «offentlige nøkkel»). Den private nøkkelen gir deg mulighet til å signere elektroniske dokumenter, og andre kan verifisere signaturen din ved hjelp av den offentlige nøkkelen din. Den private nøkkelen kan også dekryptere informasjon som er kryptert av andre ved hjelp av den offentlige nøkkelen.

Hva er et digitalt sertifikat?
Et digitalt sertifikat er et elektronisk dokument som knytter den digitale identiteten din til annen informasjon, for eksempel navnet ditt, e-postadressen din eller firmaet du jobber for. Et sertifikat består av den offentlige delen av den digitale identiteten din, identiteten til organisasjonen (sertifikatautoriteten / certificate authority / CA) som signerte sertifikatet ditt, og andre data som er tilknyttet identiteten din. Et sertifikat er normalt begrenset til bestemte bruksområder, for eksempel digitale signaturer, kryptering, bruk av nettjenere og lignende. Dette kalles «nøkkelbruksbegrensningene» til et sertifikat. Forsøk på å bruke et sertifikat til noe annet, vil mislykkes. Det er mulig å opprette én identitet (og ett sertifikat) for flere bruksområder, men det er uvanlig å opprette én identitet for alle bruksområder. Sertifikater med flere bruksområder er også mindre sikre. Et sertifikat er gyldig kun i et begrenset tidsrom. Når sertifikatet ikke lenger er gyldig, må det erstattes med en nyere versjon. Sertifikatautoriteten kan også tilbakekalle et sertifikat før det utløper. Sertifikatets gyldighet kan verifiseres elektronisk ved hjelp av «public key infrastructure» eller PKI.

Hvordan får jeg et sertifikat?
Hvis du vil skaffe et gyldig sertifikat, må du opprette en forespørsel og sende den til sertifikatautoriteten. Hvis sertifikatautoriteten godkjenner forespørselen, blir sertifikatet opprettet og sendt til deg. Du kan bruke Sertifikatassistent eller nettstedet til en kommersiell sertifikatautoritet for å opprette sertifikatforespørselen. Du kan skaffe og oppbevare sertifikater som er signert av forskjellige sertifikatautoriteter, som alle er gyldige og underlagt forskjellige kriterier. For eksempel kan du ha ett sertifikat for e-postsignering og et annet som gjør det mulig å identifisere deg på Meldinger.

Hvor oppbevarer jeg sertifikatene?
Digitale identiteter, inkludert sertifikater, oppbevares på nøkkelringen. Dette gjør dem tilgjengelige for programmer som Mail og Safari. Sertifikater for andre (e-postkorrespondenter, nettsteder osv.) lagres også på nøkkelringen etter hvert som de innhentes. Du kan bruke Nøkkelringtilgang (i Programmer > Verktøy) til å vise og håndtere sertifikatene. Sertifikater kan flyttes og kopieres fritt (i motsetning til den tilknyttede private nøkkelen) fordi de ikke inneholder personlig eller privat informasjon som må beskyttes. Det er også mulig å ha flere kopier av samme sertifikat. Hvis du må sende et sertifikat til noen andre, kan du eksportere det ved hjelp av Nøkkelringtilgang og sende det trygt via e-post eller på andre måter. På samme måte kan du motta sertifikater fra andre ved å flytte dem til Nøkkelringtilgang eller ved å velge Arkiv > Importer objekter i Nøkkelringtilgang.

Hva er en sertifikatautoritet?
En sertifikatautoritet (CA) er en digital identitet som signerer sertifikater og gjør dem til gyldige elektroniske dokumenter. Ettersom sertifikatautoriteter er digitale identiteter, kan de også godkjennes av andre sertifikatautoriteter og dermed utgjøre noe som kalles en «sertifikatkjede». For at et sertifikat skal være gyldig, må sertifikatautoriteten som signerte det, være gyldig, og så videre i hele kjeden. Dette avgjøres automatisk av systemprogramvaren når et sertifikat vurderes.

Hvorfor vurdere sertifikater?
Du kan bruke Sertifikatassistent til å vurdere ektheten av andres sertifikater. Sikker programvare, for eksempel Safari eller Mail, vurderer sertifikater før de brukes. Hvis du for eksempel bruker Safari til å kjøpe noe på internett, vurderer Safari sertifikatene til nettstedet og gir deg beskjed om de er gyldige. Sertifikatassistent gir deg mer kontroll og detaljert informasjon når du bruker sertifikater.